Il-Kummissjoni Ewropea - Stqarrija għall-istampa Tibda l-Presidenza Latvjana tal-Kunsill tal-UE: Il-Kummissjoni Juncker tivvjaġġa lejn Riga Brussell, is-6ta' jannar 2015 Fis-7-8 ta' Jannar, il-Kulleġġ tal-Kummissarji se jivvjaġġa lejn Riga għaż-żjara tradizzjonali tiegħu lill-Presidenza li jmiss tal-Kunsill tal-Unjoni Ewropea. Il-Presidenza b'rotazzjoni se tinżamm mill- Latvja għall-ewwel darba, minn Jannar sa Ġunju 2015. Il-Kulleġġ tal-Kummissarji u l-Gvern Latvjan se jiddiskutu l-prijoritajiet tal-Presidenza Latvjana matul sessjoni plenarja kif ukoll f'diversi "dibattiti raggruppati" (ara l-Anness). Il-Viċi Presidenti u l-Kummissarji se jkollhom laqgħat bilaterali mal- Ministri u se jidħlu fi djalogu ma' partijiet ikkonċernati ewlenin u ma' Membri tas-Saeima, il- Parlament Latvjan. Fid-9 ta' Jannar, il-President Jean-Claude Juncker u l-Prim Ministru Latvjana Laimdota Straujuma se jniedu s-Sena Ewropea għall-Iżvilupp 2015 li se tiffoka fuq it-tfassil ta' perkors biex jintemm il-faqar, il-promozzjoni tal-iżvilupp u l-ġlieda kontra t-tibdil fil-klima għal dinja post 2015 sostenibbli. Qabel iż-żjara l-President tal-Kummissjoni Jean-Claude Juncker qal: "Sena ġdida tibda bi Presidenza tal-UE ġdida li hija lesta biex tagħti riżultati li huma importanti għaċ-ċittadini. Il-Latvja għandha l-Presidenza tal-UE għall-ewwel darba u ninsab impressjonat bit-tħejjijiet u l-livell ta' ambizzjoni li rajt s'issa. Nistenna b'ħerqa li niddiskuti mal-kollegi Latvjani u l-ħbieb f'Riga dwar kif nistgħu malajr nittraduċu l-ambizzjonijiet f'azzjoni: li nagħtu spint lill-kompetittività tal-Ewropa billi ntejbu l-klima tal-investimenti, inwasslu Ewropa diġitali mingħajr fruntieri u unjoni tal-enerġija Ewropea b'saħħitha, huma l-prijoritajiet komuni tagħna. Jekk naħdmu flimkien, niksbu r-riżultati." "Se jkolli l-pjaċir nilqa' lill-President tal-Kummissjoni s-Sur Jean-Claude Juncker u lill-Kummissarji kollha fil-Latvia. Din iż-żjara simbolika u fl-istess ħin importanti għall-kontenut tagħha, se timmarka l-bidu tal-presidenza Latvjana tal-Kunsill tal-UE. Quddiema hemm perjodu ta' xogħol ambizzjuż u, għall-Ewropa, neċessarju ħafna għat-tnejn li aħna – il-Gvern tal-Latvja u għat-tim ta' Juncker. Il- prijoritajiet tal-presidenza tagħna – Ewropa kompetittiva, Ewropa diġitali u Ewropa impenjata – se jkunu d-dawl li jiggwidana f'xogħolna għas-sitt xhur li ġejjin" qalet il-Prim Ministru tal-Latvja, Laimdota Straujuma. Il-Kulleġġ tal-Kummissarji jivvjaġġa lejn l-Istat Membru li jkollu l-Presidenza tal-Kunsill tal-UE sabiex jiddiskuti l-prijoritajiet tal-UE għas-sitt xhur li jkun imiss mal-gvern tal-Istat Membru. Mill-1 ta' Jannar, il-Latvja se jkollha l-Presidenza tal-Kunsill tal-UE, segwita mil-Lussemburgu (Lulju- Diċembru 2015), il-Pajjiżi l-Baxxi (Jannar-Ġunju 2016) u s-Slovakkja (Lulju-Diċembru 2016). It-28 Stat Membru tal-Unjoni Ewropea, jieħdu l-Presidenza rotanti tal-Kunsill tal-UE wieħed wieħed għal perjodu ta' sitt xhur kull wieħed. Matul dan il-perjodu, il-Presidenza tmexxi l-laqgħat f'ħafna livelli, tipproponi linjigwida u tfassal kompromessi. Aktar informazzjoni tinsab hawn. Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Tibda_l-Presidenza_Latvjana_tal-Kunsill_tal-UE__Il-Kummissjoni_Juncker_tivvja__a_lejn_Riga.pdf